20. novembril, kui saksa maaväepataljonid olid toimunud lahingutes kaotanud suure osa oma isikkooseisust, viidi eesliinile kõik rannajoone kaitsel olnud õhutõrjepatareid.    Ühe õhutõrjepatarei kuuest suurtükist koosnev kahurirühm, mille meeskonnad koosnesid    sakslastest ja eesti lennuväepoistest, paigutati  Türju  küla all rünnakule  tulnud vene tankide vastu. Veel enne, kui need jõudsid oma kahuritega maasse kaevuda, ründasid neid vene hävituslennukid. Õhutõrjeväelased tulistasid vaheldumisi nii ründavaid lennukeid kui koos tankidega lähenevaid punaväeahelikke. Selles lahingus said 3 meest surma ja 14 haavata, viimaste hulgas ka 6 eesti lennuväepoissi. Öö veedeti killukaitseaukudes, kust käsirelvadest tulistamine kestis kogu öö. Järgmisel hommikul avasid Punaarmee üksused õhutõrjelaste pihta tule "Stalini orelist". Ägedast venelaste  sturmtulest  hoolimata jäädi veel terveks päevaks samale positsioonile.